KIRJALLINEN KYSYMYS P-3126/98

esittäjä(t): John Cushnahan (PPE) komissiolle

(8. lokakuuta 1998)

Aihe: Elektroninen kaupankäynti

Onko komissio tietoinen Andersen Consultingin tuoreesta raportista, jonka mukaan Euroopan on toimittava välittömästi, tai muuten elektronisesta kaupankäynnistä koituva hyöty saattaa jäädä Euroopan yritysten ja kansalaisten tavoittamattomiin.

Koska elektroninen kaupankäynnin avulla voidaan helpottaa syrjäseutujen epäsuotuisaa asemaa tuomalla työpaikkoja ja tietopalveluja ihmisten luo, jolloin ihmisten ei tarvitse siirtyä muualle työpaikkojen vuoksi, elektroninen kaupankäynnistä voisi kehittyä voimakas tekijä kylien ja yhdyskuntien elinkelpoisuuden säilyttämisessä. EU:lla on erinomainen tilaisuus edistää tällaista kehitystä tukemalla elektroniseen kaupankäyntiin liittyviä aloitteita eri puolilla Eurooppaa. Esimerkkinä voitaisiin käyttää ehkä Claren kreivikunnassa Irlannissa toteutettua Ennisin kaupungin Information Age Town -aloitetta.

Olisiko komissio valmis kyseisiin aloitteisiin?

Komission jäsenen Martin Bangemanninkomission puolesta antama vastaus

(12. marraskuuta 1998)

Vuonna 1997 annetussa komission tiedonannossa "Eurooppalainen elektronisen kaupankäynnin aloite"(1) korostettiin sähköisen kaupankäynnin myönteisiä vaikutusmahdollisuuksia Euroopan talouteen myös syrjäisillä alueilla ja tuotiin esille Euroopan yhteisön toiminnan painopisteitä. Niihin kuuluivat mm. pääsy infrastruktuureihin, yhteentoimivat ja kohtuuhintaiset tekniikat ja palvelut, suotuisan lainsäädännön laatiminen, suotuisan liiketoimintaympäristön edistäminen pienille ja keskisuurille yrityksille kohdistetuilla ohjelmilla, tukitoimilla ja tutkimus- ja kehitystyöllä sekä tunnettuuden ja parhaiden käytäntöjen edistäminen.

Myöhemmin komissio on laatinut lainsäädäntöehdotuksia, joiden tarkoitus on poistaa sisämarkkinoilta rajatylittävän sähköisen kaupan esteitä ja luoda ympäristö, joka rakentaa luottamusta tekijänoikeuksien ja lähioikeuksien alalla, sekä sähköistä allekirjoitusta käsitteleviä ehdotuksia. Tarkoitus on laatia säädöksiä myös välikätenä toimivien vastuusta ja sijoittautumispaikasta.

Luxemburgissa marraskuussa 1997 työllisyyttä käsitelleessä Eurooppa-neuvoston kokouksessa komissiota pyydettiin arvioimaan tietoyhteiskunnan seurauksia työllisyydelle ja koulutukselle. Komissio laatii raporttinsa joulukuussa 1998 Wienissä pidettävään Eurooppa-neuvoston kokoukseen. Raportissa todetaan, että tietoyhteiskuntateollisuus on yksi suurimpia ja nopeimmin kasvavia yhteisön talouden aloja, ja toisaalta huomautetaan, että Eurooppa ei käytä tietoyhteiskunnan työllistämismahdollisuuksia hyväkseen niin tehokkaasti kuin voisi. Pääoman puute ja byrokratia rajoittavat innovatiivisten uusien yritysten perustamista. Yritykset eivät hyödynnä kaikkia niitä mahdollisuuksia, joita uusi teknologia tarjoaa uusien tuotteiden ja palvelujen kehittämiseen, vaan latistavat työntekijöidensä luovuutta ja innovatiivisuutta. Vapaita työpaikkoja jää täyttämättä ja uusia työpaikkoja menetetään, koska taitoja ja tieto- ja viestintätekniikan osaamista ei ole riittävästi. Kertomuksessa vaaditaankin pikaista yhteistoimintaa.

Komissio tukee alueellista tietoyhteiskunta-aloitetta RISIä, johon kuuluu kaksi haaraa: alueellisten tietoyhteiskuntastrategioiden ja -toimintasuunnitelmien kehittäminen (22 aluetta tuetaan) ja alueidenvälisten tietoyhteiskuntasovellusten kehittäminen (9 alueidenvälistä sovellusta tuetaan). Sähköisen kaupan käyttöön paikallisyritysten tuloksen parantamisvälineenä ja paikkakuntien elämänlaadun kohottajana on kiinnitetty huomiota. RISI-aloitteella tuetaan erilaisia hankkeita ja niiden välistä kokemustenvaihtoa hyvien käytäntöjen edistämiseksi. Tukea saaneet alueet ovat perustaneet ERIS@- nimisen yhdistyksen, jonka www-osoite on http://www.eris.epri.org/.

Alueellisia hankkeita varten yhteisön uuteen tukikehykseen (YTK) vuosiksi 2000-2004 kuuluu erityinen tietoyhteiskunnan alaohjelma. Jos rahoituksen määrä pysyy entisellään, se muodostanee 2 % tukikehyksen koko budjetista.

Tutkimuksen ja kehityksen alalla viidennen puiteohjelman tietoyhteiskuntateknologioita koskevan erityisohjelman toinen avaintoimintakokonaisuus keskittyy sähköiseen kaupankäyntiin, ja sen alaisuuteen kuuluu mm. tutkimustyötä, markkinatutkimusta, demonstrointia ja kokeiluhankkeita.

Standardisoinnin alalla on käynnistetty uusi ECOM-IS-aloite, jolla arvioidaan eri teollisuudenalojen erityispiirteitä ja tuetaan sähköisen kaupankäynnin omaksumista teollisuudessa.

Komission työohjelmaan vuodelle 1999 on kirjattu sähköistä kaupankäyntiä ja pk-yrityksiä koskeva erityistoimi.

(1) KOM(97) 157 lopullinen.